Illum, il-Kummissjoni Ewropea ppubblikat ir-riżultati preliminari tal-inkjesta tagħha fis-settur tal-kompetizzjoni fis-swieq għall-prodotti u s-servizzi relatati mal-Internet tal-Oġġetti (IoT, Internet of Things) tal-konsumaturi fl-Unjoni Ewropea. Ir-Rapport Preliminari jikkonferma t-tkabbir mgħaġġel ta' dawn is-swieq, iżda jidentifika wkoll tħassib potenzjali mressaq minn dawk li wieġbu għall-inkjesta settorjali. Il-Viċi President Eżekuttiv, Margrethe Vestager, li hija responsabbli mill-politika tal-kompetizzjoni, qalet: “Meta nedejna din l-inkjesta settorjali, konna mħassbin li seta' jkun hemm riskju li jfeġġu gwardjani f'dan is-settur. Konna mħassbin li dawn jistgħu jużaw is-setgħa tagħhom biex jagħmlu ħsara lill-kompetizzjoni, għad-detriment tan-negozji u l-konsumaturi li qed jiżviluppaw. Mir-riżultati li ġew ippubblikati llum, jidher li ħafna fis-settur għandhom l-istess tħassib bħalna. U l-kompetizzjoni ġusta hija meħtieġa biex nagħmlu l-aħjar użu mill-potenzjal kbir tal-Internet tal-Oġġetti għall-konsumaturi fil-ħajja tagħhom ta' kuljum. Din l-analiżi se tikkontribwixxi għall-infurzar futur u l-azzjoni regolatorja tagħna, b'hekk nittamaw li nirċievu aktar feedback mill-partijiet ikkonċernati interessati fix-xhur li ġejjin.” L-inkjesta settorjali dwar l-IoT tal-konsumaturi tnediet fis-16 ta' Lulju 2020 bħala parti mill-istrateġija diġitali tal-Kummissjoni u wara li tħabbret fil-Komunikazzjoni tal-Kummissjoni Insawru l-futur diġitali tal-Ewropa. Matul l-inkjesta, il-Kummissjoni ġabret informazzjoni minn aktar minn 200 kumpanija ta' daqsijiet differenti, li joperaw fis-swieq tal-prodotti u s-servizzi dwar l-IoT tal-konsumaturi u li huma bbażati madwar l-Ewropa, l-Asja u l-Istati Uniti. Barra minn hekk, dawn il-kumpaniji qasmu aktar minn 1000 ftehim mal-Kummissjoni. Din l-informazzjoni tifforma l-bażi tar-Rapport Preliminari li ġie ppubblikat illum. Sejbiet Ewlenin tar-Rapport Preliminari Is-sejbiet tar-Rapport Preliminari dwar l-inkjesta settorjali dwar l-IoT tal-konsumaturi jkopru: (i) il-karatteristiki tal-prodotti u s-servizzi dwar l-IoT tal-konsumaturi, (ii) il-partikolaritajiet tal-kompetizzjoni f'dawn is-swieq, (iii) l-oqsma ewlenin ta' tħassib potenzjali li qajmu dawk li wieġbu fir-rigward tal-funzjonament attwali tas-swieq tal-IoT tal-konsumaturi, kif ukoll il-prospetti futuri tagħhom. Karatteristiki tal-prodotti u s-servizzi dwar l-IoT tal-konsumaturi Ir-Rapport Preliminari jindika li, filwaqt li l-IoT tal-konsumaturi huwa qasam relattivament ġdid, dan qed jikber b'mod rapidu u qed isir dejjem iktar parti mill-ħajja tagħna ta' kuljum. Barra minn hekk, hemm xejra lejn żieda fid-disponibbiltà u l-proliferazzjoni tal-assistenti bil-vuċi bħala interfaċċi għall-utenti li jippermettu interazzjoni ma' apparat intelliġenti differenti u servizzi dwar l-IoT tal-konsumaturi. Partikolaritajiet tal-kompetizzjoni fis-swieq għall-prodotti u s-servizzi dwar l-IoT tal-konsumaturi Il-maġġoranza ta' dawk li wieġbu għall-inkjesta settorjali jindikaw l-ispiża tal-investiment fit-teknoloġija u s-sitwazzjoni kompetittiva bħala l-ostakli ewlenin għad-dħul jew l-espansjoni fis-settur. Skont it-tweġibiet, l-ispejjeż tal-investiment fit-teknoloġija huma partikolarment għolja fis-suq għall-assistenti bil-vuċi. Fir-rigward tas-sitwazzjoni kompetittiva, għadd kbir minn dawk li wieġbu rrappurtaw diffikultajiet biex jikkompetu ma' impriżi integrati vertikalment li bnew l-ekosistemi tagħhom stess fis-settur tal-IoT tal-konsumaturi u lil hinn minnu (eż. Google, Amazon jew Apple). Billi dawn l-atturi jipprovdu l-aktar sistemi operatorji komuni għall-apparat intelliġenti u mobbli kif ukoll l-assistenti bil-vuċi ewlenin, dawn jiddeterminaw il-proċessi għall-integrazzjoni tal-apparat intelliġenti u s-servizzi f'sistema dwar l-IoT tal-konsumaturi. Oqsma ewlenin ta' tħassib potenzjali Il-passi li jmiss Ir-Rapport Preliminari dwar is-sejbiet tal-inkjesta settorjali se jkun soġġett għal konsultazzjoni pubblika għal perjodu ta' tnax-il ġimgħa, sal-1 ta' Settembru 2021*. Il-partijiet interessati kollha se jkunu jistgħu jagħtu l-kummenti tagħhom dwar is-sejbiet tal-inkjesta settorjali, jippreżentaw informazzjoni addizzjonali jew iqajmu aktar oqsma ta' tħassib. Il-Kummissjoni għandha l-għan li tippubblika r-Rapport Finali fl-ewwel nofs tal-2022. L-informazzjoni li nġabret fil-kuntest tal-inkjesta settorjali dwar l-IoT tal-konsumaturi se tagħti gwida lill-infurzar futur u l-attività regolatorja tal-Kummissjoni. Kull miżura tal-infurzar tal-kompetizzjoni wara l-inkjesta settorjali jkollha tkun ibbażata fuq valutazzjoni każ b'każ. Is-sejbiet ta' din l-inkjesta settorjali jistgħu jikkontribwixxu wkoll għad-dibattitu leġiżlattiv li għaddej dwar il-proposta tal-Kummissjoni għall-Att dwar is-Swieq Diġitali. Għal aktar tagħrif, ara l-Mistoqsijiet u t-Tweġibiet u s-sit web dwar l-inkjesta settorjali.